Framkvæmdastjóri Geislatækni segir unnið hörðum höndum að endurræsingu tölvukerfis fyrirtækisins eftir netárás í síðustu viku og sú vinna gangi vel. Frá og með næstu viku verður boðið upp á íslenska netöryggistryggingu, sem bætir tjón vegna slíkra árása, en borgar tölvuþrjótum þó ekki lausnargjald.
Grétar Jónsson framkvæmdastjóri Geislatækni sem varð fyrir netárás rússneskra tölvuþrjóta í síðustu viku segist ekkert frekar hafa heyrt frá þeim, en tölvuþrjótarnir kröfðust um 26 milljóna króna í lausnargjald fyrir tölvugögn fyrirtækisins og hækkaði sú krafa í 52 milljónir á miðnætti. Eins og fram kom í fréttum í gær ætlar Geislatækni ekki að borga fyrir gögnin sem læst var með dulkóðun. Grétar segir að unnið sé að því endurræsa öll kerfi á ný og segir hann þá vinnu ganga vel. Málið er til rannsóknar hjá lögreglunni. Netárásir færast sem kunnugt er í aukana. Stór fyrirtæki hafa getað keypt tryggingar vegna slíkra árása í útlöndum, en TM ætlar að bjóða upp á íslenska tryggingu. Að sögn Þórodds Sigfússonar framkvæmdastjóra fyrirtækjaráðgjafar hjá TM nær netöryggistryggingin yfir fimm bótasvið, hún bætir kostnað vegna endurreisnar á tölvu- og netkerfum og gagnatapi, og einnig bætir hún rekstrartap sem er bein afleiðing netárásar. Þá nær hún yfir kostnað vegna gagnaleka til dæmis persónuupplýsinga sem og skaðabætur vegna slíks leka, auk þess að bæta tjón sem hlýst af því að auðkennum fyrirtækis er stolið og þau misnotuð. Þóroddur ítrekar að tryggingin nái ekki yfir lausnargjald eða kröfur frá þeim sem árásir gera. Hann segir þörf fyrir tryggingu sem þessa.
Frá og með næstu viku verður hægt að kaupa íslenska tryggingu fyrir netárásum á fyrirtæki, en hana verður þó ekki hægt að nota til þess að borga tölvuþrjótum lausnargjald.